b'\n_START_ARTICLE_\nRomanian piirikunnat\n_START_PARAGRAPH_\nRomania on jaettu hallinnollisesti 41 piirikuntaan (romaniaksi jude\xc8\x9b, m\xc3\xa4\xc3\xa4r\xc3\xa4isess\xc3\xa4 muodossa jude\xc8\x9bul, monikko jude\xc8\x9be). P\xc3\xa4\xc3\xa4kaupunki Bukarest on piirikuntajaon ulkopuolella muodostaen oman erikoishallintoyksikk\xc3\xb6ns\xc3\xa4 (Municipiul Bucure\xc8\x99ti). _NEWLINE_Kun Romania ensimm\xc3\xa4isen kerran jaettiin piirikuntiin 1800-luvulla, mallia otettiin Ranskan departementeista. Piirikuntien lukum\xc3\xa4\xc3\xa4r\xc3\xa4 ja rajat ovat muuttuneet useaan otteeseen. Nykyinen jako on per\xc3\xa4isin vuodelta 1981, jolloin entiset Ilfovin ja Ialomi\xc8\x9ban piirikunnat j\xc3\xa4rjestettiin uudelleen muodostaen pienemm\xc3\xa4t Giurgiun, C\xc4\x83l\xc4\x83ra\xc8\x99in, Ialomi\xc8\x9ban ja Ilfovin piirikunnat. Vuoteen 1997 Ilfov ei ollut itsen\xc3\xa4inen piirikunta, vaan se oli riippuvainen p\xc3\xa4\xc3\xa4kaupunki Bukarestista._NEWLINE_Romanian piirikunnat vastaavat Suomen hallintoj\xc3\xa4rjestelm\xc3\xa4ss\xc3\xa4 l\xc3\xa4hinn\xc3\xa4 l\xc3\xa4\xc3\xa4nej\xc3\xa4. (Unkariksi niist\xc3\xa4 k\xc3\xa4ytet\xc3\xa4\xc3\xa4nkin, my\xc3\xb6s Romanian sis\xc3\xa4isiss\xc3\xa4 virallisissa asiayhteyksiss\xc3\xa4, nimityst\xc3\xa4 megye [m\xc9\x9b\xc9\x9f\xc9\x9b] \xe2\x80\x99l\xc3\xa4\xc3\xa4ni\xe2\x80\x99: esim. jude\xc8\x9bul Covasna \xe2\x80\x93 Kov\xc3\xa1szna megye.)\n_START_SECTION_\nPiirikunnat 1918\xe2\x80\x931925\n_START_PARAGRAPH_\nEnsimm\xc3\xa4isen maailmansodan j\xc3\xa4lkeen Suur-Romaniaan liitetyill\xc3\xa4 alueilla s\xc3\xa4ilyi aluksi edelt\xc3\xa4j\xc3\xa4valtioilta peritty piirikuntajako.\n_START_SECTION_\nSuuralueet 1938\xe2\x80\x931940\n_START_PARAGRAPH_\nVuoden 1938 perustuslailla Romania jaettiin fasistisen mallin mukaan hallinnollisesti kymmeneen suuralueeseen (romaniaksi \xc8\x9binut), jotka nimettiin p\xc3\xa4\xc3\xa4osin jokien mukaan: Arge\xc8\x99, Cri\xc8\x99uri, Dun\xc4\x83rii, Jiu, M\xc4\x83rii, Mure\xc8\x99, Nistru, Prut, Suceava ja Timi\xc8\x99. Suuralueet muodostettiin yhdist\xc3\xa4m\xc3\xa4ll\xc3\xa4 useita piirikuntia, eiv\xc3\xa4tk\xc3\xa4 niiden rajat noudatelleet mit\xc3\xa4\xc3\xa4n historiallista aluejakoa.'